LidanRubinov/Halacha-QA huggingface dataset:
שאלה: ילדים תורניים וערכיים במיוחד: שאלתי נוגעת למערכת יחסים בינינו לבין בני ולכלתי. על פני השטח היחסים הן מצוינים. הם באים להתארח אצלנו ואנחנו באים לבקרם ולהגיש עזרה ככל שאנו מתבקשים. אולם קיימת מתיחות שאיננו יכולים להתעלם ממנה. ילדינו מקיימים אורח חיים תורני וערכי במיוחד. כל מעייניהם בתורה ובהתעלות הרוחנית של המשפחה. אנחנו, יהודים פשוטים אנחנו, ואין לנו יומרות להגיע לרמתם. אף כי אנחנו משתדלים לעסוק בתורה, בצדקה ובמעשים טובים, אנחנו חוטאים, לבושתנו, גם בהנאות מעולם החומר. כאשר אנחנו "נתפסים" בקלקלה שכזו חשים אנו גילויים של צינה נושבת מצד הזוג הצעיר. כך, כאשר הגיעו אלינו לביקור אחרי ששיפצנו והרחבנו את ביתנו, לא התייחסו כלל לשינוי שהתחולל. כאשר היה זה אחרי ביקור שלנו בחו"ל, לא שאלו דבר על הנסיעה. לאחרונה, שמנו לב שבארוחות שבת משותפות, כלתנו ממלאת פיה מים ואינה משתתפת בשיחה, אף כי היא מטבעה ידידותית וקלת שיחה. אינני יודעת אם זו איזה שהיא חומרה הלכתית, או הבעת מורת רוח מצדה. לנו, על כל פנים, נגרמת עגמת נפש קשה אחרי שבת אירוח כזו. איננו רוצים לצערם. אנחנו מוצאים עצמנו מהלכים "על ביצים", משתדלים לומר את "הדברים הנכונים", מנסים להימע משיחה בטלה ליד השולחן ועם זאת, בסתר ליבנו כמהים כל הזמן לסתם יחסים פשוטים של הורים וילדים. כבוד הרב, אנשים פשוטים אנחנו. זכינו לילדים טובים מאיתנו. נודה לכבודו אם ייעץ לנו כיצד לנהוג?
תשובה: כנראה שהבן והכלה צעירים והם משתדלים לבנות לעצמם דרך חיים תורנית. ועדיין לא התבססו בה. ולכן נוצר מתח סמוי ביניכם. אך יש להניח שברבות הזמן המתח יעבור. על טיול בחו"ל יש להם הסתיגות, ועל כן לא התענינו. אך על שיפוץ הבית היה מקום גם להסתכל על זה כעל מצווה לבנות ולהרחיב בית בארץ ישראל. אני מניח שאם אתם תגלו הערכה לדרכם, והם ירגישו שאתם שמחים שהם בחרו בדרך תורנית, וזו זכות גם לכם. היחס החיובי הזה שלכם אליהם יגרום שגם הם יחזירו לכם ביחס חם כראוי לילדים אל הוריהם.
שאלה: דעת תורה על חכמת הפרצוף: מה דעת התורה על חכמת הפרצוף?
תשובה: מוזכר בתלמוד שיש דבר כזה. אך רק מי שלמד את זה והוכח שזה נכון, יתן הדרכה בזה.
שאלה: נסיעה בצהרי תשעה באב: אני נמצאת בבית הוריי לתשעה באב ומכיוון שעליי להגיע ביום רביעי מוקדם מאוד לירושלים (לעבודה) עליי לצאת כבר ביום שלישי בצהריים. האם מותר לי לנסוע ביום תשעה באב נסיעה בין-עירונית (משומרון-ירושלים), ואם כן מאיזה שעה? עליי לציין שיש רק שני אוטובוסים ביום מהמקום שאני יוצאת ממנו.
תשובה: מותר לנסוע בתשעה באב.
שאלה: טקס הכנסת ספר תורה: עתיד אני להכניס ספר תורה לבית כנסת בשכונתי במודיעין בימים הקרובים. אשמח אם הרב יוכל לפרט לגבי המנהגים הקשורים להכנסת ספר התורה לבית הכנסת, לפי קהילות אשכנז, כגון, האם יש חובה לקיים סעודת מצווה? את מי ראוי לכבד בכתיבת האותיות האחרונות בספר, והאם ראוי שרעייתי, שותפה לרעיון ולמימושו, תחזיק בספר בעת הובלתו לבית הכנסת הכנסתו להיכל? אם יש דינים נוספים הקשורים בכך, אשמח אם הרב יפרטם.
תשובה: בדרך כלל נוהגים לכבד אנשים השייכים לקהילה או התורם, ולצורך כך משאירים כמה אותיות. הייתי ממליץ שכל אחד מהמכובדים ימנה את הסופר כשליח, והוא ימלא את האותיות האחרונות. כמובן שלא להרבות בכיבודים משום "טרחא דציבורא". אין חיוב לסעודה, אף על פי שמקובל. אפשר להגיש כיבוד קל. לגבי אישתך, יש שנהגו שהאישה תופרת את הפרוכת. בדרך כלל בהכנסת ס"ת משתתפים רק גברים.
שאלה: טיפול גב בתשעה באב: אני סובלת מכאבי גב קשים. בתקופה זו אני מטופלת בטיפולים אלטרנטיביים לגב בתדירות גבוהה. האם מותר לקבל טיפול כזה בתשעה באב (בליל תשעה באב)?
תשובה: כן, רפואה שלמה.
שאלה: ריב בין גיסים: לפני 3 שנים בעת ההכנות לבר מצווה של בני קיבלתי טלפון מגיסתי שביקשה שאני אגיע אליה לבית, כי היא ובעלה רבו והוא עזב את הבית והיא רוצה להתיעץ איתי. הלכתי אליה וכאשר הגעתי הבחנתי כי קיבלה מכה באף והוא נשבר. הודעתי לה שמחר אני עושה לבן שלי עליה לתורה ולכן אני מבקש ממנה שתחכה שהאירוע יגמר, ולאחר מכן אם העניינים לא יסתדרו היא תוכל לפנות למשטרה ולהתלונן. למחרת בבוקר הבאתי לה כיבוד מהעליה לתורה וכאשר שאלו אותי מהמשפחה היכן היא אמרתי שאני לא יודע. כאשר הבאתי את הכיבוד היא התקשרה למשטרה הזמינה ניידת והתלוננה על בעלה שהוא אח של אשתי. בעלה נעצר באותו ערב שזה יוצא יום לפני הבר מצווה, עשיתי את האירוע הוא היה יפה אך חסרה בו השמחה. אחרי שבועיים שוחרר הבעל מהמעצר והם השלימו והיא נכנסה להריון וילדה ילד, ואז סיפרה לכל המשפחה שאני לחצתי עליה ללכת להתלונן נגד בעלה. מאז אנחנו לא מדברים ולא מתראים, דבר אשר פוגע בחמותי אשר צריכה להחליט בכל פעם את מי לארח, וכן הילדים שלי לא מדברים איתה, אמרתי לה שאני מוכן לסלוח לה בתנאי שהיא תספר את האמת לכל המשפחה, אך היא לא רוצה. מה עליי לעשות במצב שנקלענו אליו?
תשובה: אני מציע לך לסלוח לה על האשמות שהיא מאשימה אותך. תעשה זאת למען הבית שבינה לבין בעלה. תאמר שאתה לא רוצה את המתח הזה בין המשפחות. בואו נשכח את מה שהיה ונתפייס כי אין טעם למריבה. ובזה תהיה אתה עובר על מדותיך ותקבל שכר על כך.
שאלה: קרוקס בברכת כהנים: האם לכהן מותר לעלות עם נעלי קרוקס לברכת כהנים, מפני שהם רכות וכמו מעין גרביים?
תשובה: לברכת כהנים יש לעלות עם גרבים דוקא.
שאלה: מצגת בתשעת הימים: האם מותר לערוך מצגת ליום הולדת בתשעת הימים להצגתה אחרי תשעה באב, ואם כן האם מותר לשמוע מוזיקה כדי לערוך אותה מוזיקלית, ובכלל, האם מותר בימים אלו לתכנן מסיבת יום הולדת?
תשובה: מותר להכין מצגת, את קטעי המוסיקה עדיף להכין לפני ראש חודש.
שאלה: אכילה בסעודה מפסקת : רציתי לדעת האם אפשר לאכול בסעודת מפסקת של תשעה באב: גבינה עם ביצים קשות, ירקות חיים ולחם? הרי שהם לא תבשילים.
תשובה: ביצה היא תבשיל, היתר אינם תבשילים ומותר לאוכלם עם הביצה.
שאלה: תפילה לזיווג מסויים: רציתי לדעת האם זה נכון שאסור להתפלל לזיווג מסויים? לפני כשנה מישהו שיצאתי איתו בעבר ביטל אירוסים סמוך לחתונה. מאז אני ממש חוששת ומפחדת שיש בזה משהו שקשור אליי למרות שעבדתי ממש על עצמי שחלילה לא אתפלל ואבקש דברים שעלולים לפגוע בקשר, אך בכל זאת אולי בתת מודע זה קרה, שחשבתי שאנו כן מתאימים וביקשתי על כך, האם יש משהו שניתן לעשות?
תשובה: יש מקום בתפילה לבקש גם בקשות מוגדרות. בודאי שתמיד אנו משאירים את ההחלטה ביד הקב"ה. אולם אנו צריכים, וכך משובח לבקש בקשה מוגדרת. דברים אלו למדתי מפירוש המלבי"ם בספר תהילים, פרק קכ"ג: "הבוטח בה' שיושיעהו ע"י אמצעיים טבעיים הוא נושא לבו אל ה' ועיניו על האמצעיים שמהם ועל ידם יצפה להשיג עזרתו, שעז"א המתפלל צריך שיתן עיניו למטה ולבו למעלה, ר"ל שהמתפלל על צרכי העולם הגם שיתן עיניו למטה על דברים השפלים, צריך עכ"פ שיהיה לבו למעלה אל המנהיג והמניע את הכל". ח עומדים על כך שבעניני זיווג יש מציאות שע"י רחמים ובקשה זוכים בזיווג מסויים. מותר לך להתפלל על זיווג מסויים. אולם לא לחשוב שאת ודאי תזכי במה שאת מבקשת. בהצלחה.
שאלה: צום כפול בתשעה באב?: מחר ערב ט באב בני אמור לעבור בדיקת סיטי דחופה בשעה 20:00 לשם כך הוא חייב להיות בצום 4 שעות לפני הבדיקה היינו לא יאוחר מהשעה 16:00. מה יעשה עם הצום שכן עד שיסיים את הבדיקה בודאי כבר לא יוכל לאכול. משמעות הדבר שיהיה בצום כבר בשעה 16:00 ועד צאת הצום דבר שיהיה קשה עליו. גיל הבן 25 אך הוא אינו חזק במיוחד, מה הרב ממליץ לעשות?
תשובה: שיתחיל את הצום בערב תשעה באב אחה"צ, אדם רגיל מסוגל לצום עוד כמה שעות, בפרט אם יימצא במקום ממוזג, אם ירגיש מאוד לא טוב שלא יסתכן ויפסיק את הצום.
שאלה: חתונה והורים פרודים: אני ובן זוגי מאורסים. הוריו של בן זוגי פרודים כבר מעל ל-10 שנים. היחסים ביניהם אינם טובים. הם ממש שונאים אחד את השני. בן זוגי נמצא בקשר טוב עם שני הוריו ומעוניין ששניהם יהיו בחתונה. אמו של בן זוגי לא מסכימה שהאב יגיע ומאיימת שאם הוא בא אז היא לא תבוא. אנחנו רוצים ששניהם יגיעו. אודה לעצת הרב?
תשובה: אני מציע שתבקשו מהרב שעורך את החופה שהוא יפגש עם כל אחד מההורים וישכנע אותם ששניהם יהיו. אך באופן כזה שהמפגש ביניהם יהיה מינמאלי.
שאלה: הבן מתרחק מהיהדות: בני למד בחטיבת הביניים כפר הרואה. סיים בכיתה ט ואינו מוכן לישון בפנימיה לכן אינו יכול להמשיך בזו המסגרת, ילדי אהוב על המורים הן במידותיו הטובות ובחוש הצדק שלו. בשנה האחרונה שבוע לפני ראש השנה נפטר אבי והוא כבן 74, בני, נכדו הראשון נהג בו כאביו. עזר לו להתקלח והוא לו איש סוד. לאבי 4 בנות ולא נהג איתנו כך. בני הגן עליו אם מישהו היה מרים את קולו עליו. היום לאחר פטירת סבו הוא לא מניח תפיליו ואמונתו התדרדרה עד כי לא הולך לבית הכנסת בערב שבת ואפילו ראיתי אותו מתקן דברים בשבת. ניסיתי לדבר ללבו שזו לא הדרך ויש לנו תורה אחת ואנחנו העם הנבחר. הוא עונה ה לקח לי את הבן אדם הכי יקר ואני כועס. איך לנהוג בו? יש לי בעיה נוספת והיא אני מעוניינת לרשום אותו לבית הספר דתי עם אנשים טובים מבתים טובים שיוכל לעלות מעלה הן בפן הדתי והן בפן האמוני חברתי, כמו כן בלימודי. ואין בית ספר כזה בסביבותינו. מה לעשות?
תשובה: עליך להשפיע על בנך שילך איתך להתיעץ עם רב שהוא מעריך ומכבד. אולי רב שהכיר את הסבא. והרב יסביר לו איך יש להתיחס לפטירת הסבא. ומה הוא יכול לעשות כדי שיהיה לסבא שלו נחת רוח בעולם הבא. וזה אולי יועיל לכוון אותו בכיוון הנכון.
שאלה: איפה הציבור שלנו?: כל חיי גדלתי במוסדות המצוינים של הציונות הדתית ומאוד הזדהיתי עם הציבור שלנו. לפני כשנתיים השתתפתי בכל ההפגנות הגדולות למען הצלת גוש קטיף וצפון השומרון, ומאוד הצטערתי שההפגנות לא הועילו ולא עצרו את ההתנתקות. אבל בחודש שעבר לקראת עשרה בטבת למדתי את הרמב"ם בהלכות תעניות פרק א. ושם להפתעתי גיליתי שהמשוואה הפוכה. הצרות (בצורת, מלחמה, אינתיפאדה וכו ) באות עלינו בגלל חטאינו כדי שנחזור בתשובה ממעשינו הרעים, ואם נמשיך לנסות להתמודד רק עם הצרות ולא עם הגורמים לצרות יוסיפו הצרות ויתחזקו, ויבואו צרות רבות אחרות. לכן שאלתי איך יתכן שבמשך שנות הלימודים הרבות כמעט, (בהשוואה להיקף הפעילות שלנו למען גוש קטיף) ולא נתקלתי בהפגנות, עצרות, ופעילויות שמטרתם לנסות לשנות את המצב הרוחני, המוסרי והאמוני של עמנו?
תשובה: לא כל דבר מושג בהפגנות. הפגנות נחוצות בעיקר בשאלות הנוגעות לחיים הפוליטיים כדי לעורר דעת קהל. אך בנושאים חינוכיים לא זו הדרך. אלא העבודה החינוכית הקשה והמפרכת יום-יום ושעה-שעה היא המשיגה תוצאות. אין ספק שההתנתקות היא תוצאה של התנתקות מהמקורות וכבר בפינוי סיני אמרנו שהנסיגה בסיני היא תוצאה מהנסיגה מהר סיני, רק לימוד תורה וקיום מצוות מקרבים אותנו חזרה להר סיני.
שאלה: חזרה למנהג אבות: אני מאוד קנאי ומקפיד על מנהגי אבות מתוך מודעות עמוקה. האם אני יכול לחזור למנהג האבות הישן והמקורי שלי (מנהג פולין) בנושאים: נטילת ידיים קודם קידוש, ושהיית שעה בין בשר לחלב (כפי עדות הרמ"א כ המנהג הפשוט במדינות אלה )?
תשובה: בנושא קידוש אם לא קשה לך- תחזור (יש 2 שיטות בראשונים). בנושא בשר בחלב, המהרש"ל אומר שבן תורה ראוי שינהג כמחבר, ולכן אל תחזור כי זה לא מנהג כל כך נכון.
שאלה: שתילה בבריכה בשמיטה: יש לי בריכת נוי. יש לה תחתית מבטון, ועליה יריעה של PVC ובתוך היריעה יש 2000 ליטר מים (בריכת נוי ודגים). המים מנותקים לחלוטין מהאדמה. האם מותר לי לשים בתוך הבריכה בשנת שמיטה שתילים שרק גדלים בתוך מים, השטילים יושבים בתוך עציץ מיוחד לבריכות?
תשובה: שאלת גדולי הידרופוניקס כבר נדונה בעבר, כאשר יש מתירים בעציץ שאינו נקוב ויש אוסרים מדרבנן, ומכיוון שהגר"ש ישראלי זצ"ל אסר נראה שאין להקל אלא כשיש כסוי על מקום הגידול. בברכת התורה והארץ הרב יהודה הלוי עמיחי.
שאלה: שימוש בתער לאשה: האם מותר לאשה להשתמש בתער? (לשערות מיותרות הגודלות לי בלחי ובסנטר)
תשובה: מותרת כיון שאשה אינה שייכת בתער עיין בשו"ע חלק יו"ד (סי' קפ"א ס"ו) ובט"ז שם (ס"ק ב').
שאלה: העולים לחומש לא צמים?: שמעתי שהרב פסק שמי שנשאר בחומש בתשעה באב, יכול לשתות במידת הצורך, דלא גריע דינו מכל חייל שיכול לשתות כי שומר על הארץ וצריך להיות בשיא כוחו, האם השמועה נכונה?
תשובה: נכונה מאוד. נקודת ההנחה היא שהמאבק על ארץ ישראל הוא מצווה. התשובה מתבססת על בעל המאור במסכת שבת (דף י"ט) שמתיר לצאת סמוך לשבת לדבר מצווה, למרות שיצטרך לחלל שבת.
שאלה: זכר לחורבן בסעודה: ראיתי שכשאדם עושה סעודה צריך להשאיר מקום פנוי אחד זכר לחורבן, מדוע דווקא בסעודה, האם צריך לעשות זאת בימינו, ואיזה סוג של סעודה יש להשאיר מקום זה האם גם בסעודת שבת צריך?
תשובה: בסעודת שבת לא נוהגים. אך בכל סעודה חשובה, קיים הדין. יש כלל קבוע שצריך לעשות משהו "זכר לחורבן" (להשאיר אמה על אמה, לשבור כוס תחת החופה). צריך להראות שהשמחה בעולם שלנו, כרגע, אינה יכולה להיות בשלמות, כל זמן שבית מקדשינו אינו מתנוסס בראש הרים.
שאלה: צדקה לצרכי בית הכנסת: מה הבדל בין צדקה לתרומה, כלומר האם אפשר להשתמש בכספים שנתרמו לקופת הצדקה של בית הכנסת לצרכים השוטפים של בית הכנסת, כגון סעודה שלישית, וקידוש שבת?
תשובה: כל מה שנתרם לקופת בית הכנסת יכול לשמש לכל צרכי בית הכנסת ע"פ החלטת הגבאים.
שאלה: התנהגות בתי הולכת ומחמירה: יש לנו בת שהיא בת שנה וקצת, ילדה מקסימה, שובה לבבות, אי אפשר לעמוד בפניה, ("אני מאוד אובייקטיבית") לאחרונה אני מרגישה שאני נתקלת בהמון קשיים איתה ולעיתים אני פשוט מרגישה שאני ממש לא יודעת איך עלי להגיב ולהתנהג בהתאם למעשים שלה, אני אפרט חלקם: צורחת, צועקת אם משהו לא נראה לה, נושכת, לוקחת דברים ומעיפה לכל עבר, מרביצה ועוד. עלי לציין כי היא איתי בבית, כך שאין לה ילדים אחרים שמהם היא לומדת את זה, ב"ה אנו בבית חיים חיים נורמלים לחלוטין חס וחלילה ללא צעקות, ריבים וכו. כמו כן היא מקבלת המון תשומת לב והתייחסות כך שגם את זה לא חסר לה, אני מודעת לכך שיש המון מקרים בהם היא מנסה אותנו, אבל ברגע שהיא התחילה להרביץ הסבלנות שלי והרוגע בו הייתי הגיעו לקיצם. אני ממש לא יודעת כבר מה עלי לעשות, היא בסך הכל ילדה בת שנה וקצת והיא מתנהגת כך, אני מפחדת שההתנהגות שלה תלך ותחמיר, מה לעשות?
תשובה: הדבר החשוב ביותר זה הרוגע שלך, השמחה שלך בילדתך, והבהירות שלך במה שאת עושה. יש שיטות שונות בחינוך. יש הגורסים שעד גיל שלוש אין צורך לשים גבולות לילדים אלא אם כן הם מסכנים את עצמם. אולם רוב הדעות וכך גם אני סובר שיש לשים גבולות גם בגיל צעיר. יש מקום לעזור לילד שילמד כללים וסדר. אולם זאת יש לעשות מחד בנחרצות ומאידך ללא כעס. העיקר להיות שיטתי ולא לשנות את התנהגותך בכל יום. העיקביות זה אחד מן הדברים החשובים ביותר. כל אימא צריכה להרגיש מה מתאים לה. האינטואציה האימהית היא החשובה מכל. אם את מתחילה להיות מרוגזת סימן שאת עושה דבר שלא מתאים לך. שבי עם עצמך ותבדקי מה מפריע לך. תנסי להחליט דרך קבועה שבה את הולכת.
שאלה: "מוטב יהיו שוגגים": לפני מספר חודשים השתחררתי מהצבא. שירתתי בצוות לוחמים, רובם אינם דתיים. כיום אנחנו שומרים על קשר באמצעות פורום של הצוות. מדי פעם אני כותב על החגים והמועדים שקרבים. החברים מביעים התעניינות ומבקשים להמשיך במנהג זה ולפרט אף יותר על המנהגים השונים (למשל, מנהגי אבלות בימי בין המיצרים), לדעתי זה לא דווקא מתוך רצון לקיים מנהגים אלו, אלא יותר מסקרנות ורצון להשכיל. האם אין חשש לגרימת עבירה במזיד על הלכות ומנהגים, משום שעל ידי זה הם נחשפים יותר להלכות ואולי ללא מידע זה הם היו נחשבים לעוברים בשוגג. האם עלי לא לפרט את ההלכות?
תשובה: כוונתך לקרב אותם, להראות את היופי ביהדות, אולי בכל זאת יופנמו הדברים, ולכן אין לחשוש. ח אמרו "מוטב יהיו שוגגים, ואל יהיו מזידים" במקרה של אדם שבא להוכיח, כשהתוכחה לא תישמע כלל. כאן זה רק ידע כללי, אם יקבלו - יקבלו, ולא תוכחה.
שאלה: הגדרת תפילת הדרך: האם חיוב תפילת הדרך הוא על הדרך עצמה או שהיא בעצם שמירה מפני הסכנות? נפק"מ, אם נזכרתי בשתי הדקות האחרונות של הנסיעה, האם עלי לומר או לא? שהרי דרך - יש, סגולה - כבר לא נצרכת. וכן האם במקום שאין סכנה צריך לומר, או שבאמת תפילה זו מוגדרת רק כסגולה.
תשובה: תפילת הדרך היא חובה ולא המלצה לסגולה. ואם רוב הנסיעה כבר עברה יש לברך בלי שם ומלכות.
שאלה: גויה שקוראת תיקון הכללי: אני גויה. עד היום קראתי תהלים ותיקון הכללי, הדלקתי נרות שבת וצמתי ביום כיפור, האם אני עושה עבירה בזמן שאני מקיימת את המצוות האלו, והאם יש מצוות שאני יכולה לקיים?
תשובה: זו לא עבירה. יש מצוות בודדות, שאין לקיים אותם כדי לא להראות כיהודי. אך מצוות אחרות, אין בעייה.
שאלה: פחד עמוק ממוות ההורים: בעקבות ספר שקראתי על מות אמא, אני מאוד מאוד מפחד ממותם של הורי. אני פוחד שיום אחד הם ימותו ח"ו, שלא נדע מצרות או מתאונת דרכים, או מבעיה בריאותית ואפילו מזקנה. במיוחד שאני חש שאיני מכבדם מספיק (למרות שלפי מה שהם אומרים אני מכבד אותם והם מאוד מרוצים ממני), בגלל שיש דברים ומעשים רעים שאני עושה והם לא מודעים אליהם. אני גם פוחד ממוות שלהם בעקבות מעשי (למרות ש"לא יומתו אבות על בנים") - האם למרות הפסוק הנ"ל ישנו סיכוי שהורי ינזקו, חלילה, בגללי? אשמח לקבל מהרב הדרכה נוספת כיצד להיפטר מהפחדים שממש גורמים לי עצבות.
תשובה: אתה צריך ללמוד בנושא האמונה בענין המיתה ותחית המתים. באופן כללי במצב שאנו נמצאים עתה שהעולם עדיין לא מתוקן גם הוריך וגם אתה עומדים להיפטר מן העולם. המיתה לא צריכה להיתפס אצלנו כדבר כל כך נוראי. אדם ממלא את שליחותו בעולם ואז הוא עובר לתחנה הבאה. צריכים להתפלל על שעת המיתה שהיא תבוא לנו בדרך נינוחה ולא מפחידה. כמו שאדם מתפלל על יום חתונתו שיזכה למצוא את האישה הטובה שאיתה הוא יחיה כך אדם מתפלל שגם המציאות של המיתה שיש בעולם בין אצלו ובין אצל הקרובים לו תהיה בדרך שלא מעוררת אצלו דמיונות ופחדים. אדם צריך לחשוב על החיים. החיים בין בעולם הזה ובין על החיים לאחר העולם הזה. הקב"ה מקור החיים והוא דואג שכולנו נתברך בחיים לפי מה שהוא נותן לנו. באופן כללי ח אומרים שלכל אחד יש קיצבה לכמה שנים הוא יחיה בעולם הזה. היכולת לשנות את קיצבת החיים שנקבעו לו מראש היא רק במקרים קיצוניים.  כמו הסיפור לגבי חזקיה. תאונת דרכים היא לא פנצ'ר בתוכנית של הקב"ה. גם הם חלק מהחשבון האלוקי. ממה שאתה מספר אין שום עשייה חריגה במעשיך. עצם זה שהוריך לא חושבים שאתה לא מכבדם אפילו שאתה חושב שאתה יכול לכבד אותם יותר זה מעיד שלא מדובר על מצב קיצוני. אתה יכול לומר על עצמך אני בינוני. אם אתה בינוני הקב"ה לא ישנה ממה שנקבע קיצבת חיים להוריך וגם לא ממה שנקבע לך. אדם שמתעסק רבות במה יהיה זה גורם לו שלא להתמקד בהוה ובשליחות שהוא צריך לעשות בהווה. לכן כדאי שתמעט את המחשבות שלך על מה שיהיה ותתמקד במה עלי לעשות. בהצלחה.
שאלה: שבעה בתשעה באב: אמא, נפטרה ביום שבת ו באב ונקברה למחרת ביום א ז באב. 1. האם בט באב יושבים שבעה "כרגיל", או שיש מנהגים מיוחדים להקפיד עליהם? 2. עד מתי נמשכת ה"שבעה" ומתי יש לעלות לקבר בתום השבעה (במקרה של אמא)?
תשובה: מן השמים תנוחמו. השבעה נגמרים בשבת בבוקר, כלומר יושבים עד יום שישי בשעה 4.00 אחה"צ בערך ומתכוננים לשבת, לובשים בגדי שבת משום שאין אבלות בשבת בפרהסיא אולם בצינעה האבלות ממשיכה עד שבת בבוקר.
שאלה: בשר וחלב בתנור אפייה: אני נוהגת להשתמש בתנור האפייה למאכלי חלב ופרווה בלבד. בהמהלך האפייה נוזל שמן על תחתית התנור וגם לאחר ניקיון לא תמיד אני מצליחה להסיר את כל השאריות. האם מותר לאפות בתנור מזון פרווה ע"מ לאוכלו עם בשר, ואיך יהיה מותר לאפות בתנור בשר?
תשובה: מדובר באפייה בזה אחר זה של הבשר והחלב, ומן הסתם, יש תבניות נפרדות לבשר והחלב. צריך לנקות עד כמה שאפשר, ולחמם את התנור על מקסימום חום למשך מספר דקות, כדי שיכלה את האדים, ואז אין בעיה לאפות בתבניות נפרדות. ואפשר לאכול את הפרווה יחד עם הבשר.
שאלה: סיכה בתשעה באב: מדוע אסור לסוך לכבוד ט באב הרי יש להאמין שהמשיח יגיע בט באב?
תשובה: אנו מתפללים שהמשיח יבוא בכל רגע, ומאמינים שאכן הוא יכול לבוא בכל רגע. אולם אנו איננו בטוחים שאכן יבוא ברגע זה, ועינינו רואות שלצערנו טרם בא, ולכן חכמים קבעו לנו דברים רבים על מנת שנזכור את מצבינו העגום כל עוד המשיח טרם הגיע, ובין יתר הדברים זה האבל שבתשעה באב, בתקוה שהאבל הזה הוא מה שיביא ויזרז את ביאת המשיח בב"א. הרב שמואל הולשטיין
שאלה: לידת בן בתוך השנה: אמרו לי שאם אדם נפטר ובתוך השנה שלו בתו יולדת וקוראת לילד על שמו, זה עושה לנשמה שלו טוב בשמיים, האם זה נכון?
תשובה: איני מבין בעניינים אלו אבל כך מקובלנו שכשנולד בן תוך שנה לפטירה וקוראים לילד על שמו של הנפטר הדבר עושה נחת רוח לנפטר.
שאלה: בניו של משה רבנו: האם משפחתו של משה רבנו לא נזכרת בתורה מחוסר ענין לציבור? בפרשת יתרו משה מתאחד עם משפחתו, לאחר שנפרד מהם כשירד למצרים לגאול את עם ישראל, אך בניו אינם נזכרים בהמשך התורה כגון בפרשת פינחס: "ואלה תולדות אהרון ומשה.", "ואלה שמות בני אהרון הבכור נדב.", היכן היו, האם חזרו למדיין, והקשה מכל היכן היו בניו כשמשה נאסף אל עמיו?
תשובה: המהר"ל בגבורות ד' מסביר את הטעם שנשא משה רבנו ע"ה גיורת, כי לא היה כאדם פרטי שראויה לו אשה פרטית כי הוא שקול ככלל ישראל. ונראה כי מטעם זה אין ראוי לדבר על משפחתו, כי זה עלול ליצור רושם שהוא אדם פרטי ככל אחד מישראל. ורק צריך לשים לב כי מעלה זו של משה היא רק לאחר מעמד הר סיני כשקיבל את התורה ומאז פרש ממשפחתו. אבל לפני כן כשלא עלה לאותה מדרגה עליונה של דיבור עם ד' פה אל פה נזכרו בניו ומשפחתו.
שאלה: ניקיון הבית בתשעה באב: האם מותר לנקות את הבית בתשעה באב?
תשובה: מחצות ואילך, מוזכר שמנקים.
שאלה: בני זוג מרקע שונה: אני ובן זוגי זה שנתיים עומדים בפני ברית הנישואים בעז"ה. אני באה ממשפחה חילונית ולפני כ-5 שנים התחלתי את תהליך החזרה בתשובה. משפחתו מקבלת אותי בזרועות פתוחות וכמו כן משפחתי אותו. המשפחות שלנו שונות, המשפחה שלו בעלת "משפחתיות דתית" שכזו, ואילו שלי לא נמנעת מריבים "התכסחויות" ולשון הרע. חשוב מאד לציין שאני ואבי חברים כל כך טובים עד שזה גורם קנאה לאימי ואין אנו בקשר כמעט כלל. (הורי נשואים זה 45 שנה). השאלה שלי באיזו דרך כדאי להפגיש בין המשפחות כאשר הן כל כך שונות האחת מהשנייה ושמשפחתי אף מביכה אותי לעיתים מאד קרובות בהתנהגותה. וכן האם כיבוד אב ואם מקדים את כיבוד אם את בתה? (מגיל צעיר אנו לא מסתדרות ואין דרך חזרה. היא מקללת אותי ומתנהגת בגסות לכל הקשור אליי ואיני יודעת כיצד להתנהג).
תשובה: עליך להכין את ההורים של בן זוגך לקראת המפגש עם הוריך שלא תהיה להם הפתעה. וגם להכין את הוריך שידעו על הורי בן זוגך וישתדלו שהפגישות יהיו מוצלחות. ולנסות לפתור את כל השאלות לבדכם כלומר את ובן זוגך, כדי למעט כמה שאפשר את הדיונים בין המשפחות. בברכת הצלחה. ובקשר ליחסים שלך עם אימך לפי מה שאת מתארת כדאי שתמעטי ככל האפשר את המפגשים ביניכם.
שאלה: ספרי הרב אשלג: ראשית אודה לרב על המענה לשאלתי הקודמת על ספרי הקדמה לקבלה, אך שאלה נוספת לי והיא האם כבודו ממליץ על ספריו של "בעל הסולם" הרב יהודה לייב הלוי אשלג. חשוב לי מאוד לא לטעות בדרכי זו?
תשובה: בהקדמת פירוש הסולם נמצאים הסכמות וברכות של גדולי עולם וביניהם הרב קוק זצ"ל ועוד אחרים. אם כן בודאי אפשר לסמוך על פירושו וראוי להכיר את דרך הסברתו. אך יש לדעת כי ישנם עוד שיטות הסברה ואין לאמץ שיטתו עם כל יופיה והדרה כשיטה אחת ויחידה.
שאלה: טעות בתענית בברכת גאל ישראל: ש"ץ העובר לפני התיבה בתענית ציבור וטעה בברכת גאל ישראל, ולפני החתימה אמר עננו ביום צום תעניתנו ולא הספיקו הציבור לעצור אותו וחתם העונה לעמו ישראל בעת צרה, כיצד עליו לנהוג לכתחילה, ובדיעבד אם המשיך עד סיום התפילה ולא תיקן האם עלתה לו ולציבור?
תשובה: הברכה לא עלתה לו, היה צריך לחזור ולברך את הברכה הקבועה והציבור הפסידו את חזרת הש"ץ, כי החתימה צריכה להיות מעין הברכה. זה כאילו שהוסיף דברים שאינם מעין הברכה. יש דיון בהלכה, האם לגמרי הפסיד את מה שאמר או לא, ולדעת הרבה מהפוסקים לא הפסיד לגמרי וצריך לחזור להיכן שטעה.
שאלה: לגלות ציון לחברים: הנני סטודנט שלומד באוניברסיטה. ומשפחתי שואלת אותי מהם ציוני, האם יש עניין הלכתי דתי שלא לחשוף ולגלות ציונים של מבחנים לקרובים (משפחה, חברים) מצד עניין של גאווה או יוהרה?
תשובה: אתה יכול להתחמק (ולומר שתגלה את הציונים בסוף השנה), אך אין לשקר בשביל זה.
שאלה: כלאיים בגפן ופרח: האם יש בעיה של כלאיים, כאשר יש פחות מששה טפחים בין גפן אחת ופרח שגודל על ידו?
תשובה: יש מי שאומר שכל דבר שדרך בני אדם לגדל יש בו איסור כלאים, ויש מי שאומר שרק גידול לאוכל הוא האסור בכלאים. מכיוון שהדבר הוא מדרבנן יש מקום להקל. בברכת התורה והארץ הרב יהודה הלוי עמיחי
שאלה: אתה חוננתנו במוצאי תשעה באב: מדוע לא אומרים "אתה חוננתנו" בתפילת מעריב של מוצאי ט באב, הרי היום נקבע כמועד שנאמר קרא עלי מועד, ומסיבה זו אין אנו אומרים בו תחנון?
תשובה: כיון שמעיקר הדין יום ט"ב אינו אסור במלאכה.
שאלה: כינויי גנאי כלפי יהודים: ישנו רב מסויים בשכנותנו הנוהג לקרוא ליהודים עברינים בשם "יהודונים". בכל ספרות ההלכה לא נמצא כדבר הזה. יהודי שהינו עובר על המצוות נקרא "פושע" או ו "עבריין". לביטוי "יהודון" יש קוטונציה שלילית בעיקר לגבי יהודים שעברו את השואה. אבקש את חוות דעתכם, האם הדבר מותר, ואם לא כיצד לנהוג כלפי הרב?
תשובה: איני יכול להביע דעה על אמירה זו ללא ידיעה מדויקת כלפי מי היא נאמרת. אך אם התחושה שלך שהביטוי הזה לא ראוי. מותר לך וזה גם נכון לעשות, לפנות אל הרב באופן אישי ולומר לו במלוא הנימוס והכבוד הראוי, כי בטוי זה נשמע לאחרים מאד לא במקום. ואולי אפשר לבקש הימנו שלא ישתמש בביטוי הזה. יש להניח שהרב יקשיב לדבריך או שיסביר את כוונתו.
שאלה: שתיית מים ללא הנאה: יש לי ויכוח עם חבר. היות והוא שותה רק מים בכמויות גדולות מסיבות של בריאות אבל אינו נהנה מהם כלל הוא לא מברך לפניהם ולאחריהם. לפי זה ייתכן ורוב ימיו ישתה מים ללא ברכה. האם ייתכן שהמרכיב החשוב בחיינו, שמחיה אותנו, לא נודה לה עליו, וניפטר ללא ברכה? והאם יש הבדל בין ברכה ראשונה לאחרונה?
תשובה: אתה צודק, לפחות צריך לברך בבוקר כשמתחיל לשתות, ויכוון בברכתו על כך הפעמים שישתה במשך היום, ובערב יברך ברכה אחרונה.
שאלה: ברכות וערלה על ליצ י: מהי ברכתו של הליצ י, האם עץ או אדמה והאם יש בו בעיה של עורלה (במידה והוא עץ)?
תשובה: ליצ'י ברכתו עץ והוא פרי גמור, יש בו דיני ערלה. בברכת התורה והארץ הרב יהודה הלוי עמיחי
שאלה: עמידה בעשרת הדברות: בקשר למנהג האשכנזים לעמוד בעשרת הדברות, הבנתי שיש מתנגדים ובכל מקרה אנו ממשיכים לעמוד. למה איננו חוששים לדברי הגרע"י ב"יחווה דעת" ח"א שמביא תשובה מפורשת של הרמב"ם שכותב שאסור לעמוד, ותשובה זו נתגלתה בדורינו, אז מה נענה אנן על מנהגינו, בניגוד לדברי הרמב"ם? וכן, אנו עושים תפילה בסניף, מה לנהוג למעשה כאשר יש גם ספרדים וגם אשכנזים?
תשובה: יכול להיות שמנהג יהודי אשכנז נוסד על פי גדולי הדורות הקודמים. ולא כל הקהילות קיבלו זאת. ולכן גם אם לא נוהגים כרמב"ם, יכולים לסמוך על גדולי ישראל אחרים שנהגו אחרת (כמו לגבי עמידה בקריאת התורה). למעשה, אם אדם לא נמצא בקהילה שמנהגה לעמוד, לא יעמוד. ואם זהו מניין משותף, כל אחד ינהג כמנהג עדתו. תשובת הרב יעקב אריאל
שאלה: קריעה על המקדש: הרב כתב, כי ראוי לקרוע לפחות פעם בחיים על המקדש החרב. רציתי לשאול, האם ראוי לקרוע בצורה יותר תדירה, למשל כל תשעה באב? וכן, בצום הזה קרעתי על המקדש, מה עלי לעשות עם החולצה הקרועה (לתפור, לזרוק או להשאיר) והאם נהגתי כהלכה כאשר בצאת הצום החלפתי חולצה?
תשובה: קרע זה לא מתאחה לעולם. ייתכן שיש רשות לקרוע כל תשעה באב, אך אם נניח שבעצם האדם פטור, יש כאן בל תשחית.
שאלה: בישול בתנור של גויים : האם ניתן לבשל דגים או כל מאכל אחר, עטוף בנייר כסף, בתנור טרף בבית מלון בחו"ל, ואם לא באלו תנאים יהיה מותר?
תשובה: התנור טרף אך אם אתה עוטף בנייר כסף ואין מגע, תיאורטית זה ר, כיון שאין בזה שום מגע (ובזה אחר זה לא שייך ריח). כמובן שאם אתה יכול להכשיר קודם לכן על ריק (להפעיל את התנור על מקסימום חום), זה רצוי, ואם אתה לא יכול ועטפת- יהיה מותר.